b"\n_START_ARTICLE_\nLorenz Hart\n_START_PARAGRAPH_\nLorenz Milton Hart (2. toukokuuta 1895 \xe2\x80\x93 22. marraskuuta 1943) oli yhdysvaltalainen sanoittaja, joka tunnetaan parhaiten s\xc3\xa4velt\xc3\xa4j\xc3\xa4 Richard Rodgersin kanssa yhteisty\xc3\xb6ss\xc3\xa4 kirjoitetuista lauluista. H\xc3\xa4nen tunnetuimpia teoksiaan ovat \xe2\x80\x9dBlue Moon\xe2\x80\x9d, \xe2\x80\x9dIsn't It Romantic?\xe2\x80\x9d, \xe2\x80\x9dMountain Greenery\xe2\x80\x9d, \xe2\x80\x9dThe Lady Is a Tramp\xe2\x80\x9d, \xe2\x80\x9dManhattan\xe2\x80\x9d, \xe2\x80\x9dWhere or When\xe2\x80\x9d, \xe2\x80\x9dBewitched, Bothered and Bewildered\xe2\x80\x9d, \xe2\x80\x9dFalling in Love with Love\xe2\x80\x9d, \xe2\x80\x9dI'll Tell the Man in the Street\xe2\x80\x9d ja \xe2\x80\x9dMy Funny Valentine\xe2\x80\x9d._NEWLINE_Hart syntyi New Yorkin Harlemissa juutalaisille vanhemmille. H\xc3\xa4n k\xc3\xa4vi Columbian yliopistoa, miss\xc3\xa4 tutustui yst\xc3\xa4v\xc3\xa4n kautta Richard Rodgersiin. Miehet alkoivat kirjoittaa yhdess\xc3\xa4 lauluja amat\xc3\xb6\xc3\xb6ri- ja opiskelijan\xc3\xa4ytelmiin. Vuonna 1919 heid\xc3\xa4n kirjoittamansa laulu, \xe2\x80\x9dAny Old Place with You\xe2\x80\x9d, otettiin mukaan Broadway-komediaan A Lonely Romeo. Rodgersin ja Hartin kirjoittama musiikki vuoden 1925 n\xc3\xa4ytelm\xc3\xa4\xc3\xa4n The Garrick Gaieties toi heille suurta suosiota._NEWLINE_Hart ty\xc3\xb6skenteli Rodgersin kanssa kuolemaansa asti vuonna 1943, ja t\xc3\xa4n\xc3\xa4 aikana miehet kirjoittivat useita menestyskappaleita. Hart k\xc3\xa4\xc3\xa4nsi my\xc3\xb6s n\xc3\xa4ytelmi\xc3\xa4 newyorkilaisille teatteriyritt\xc3\xa4jille, Shubertin veljeksille._NEWLINE_Sanoittajana Hart suosi sis\xc3\xa4isen loppusoinnun ja monitavuisten riimien k\xc3\xa4ytt\xc3\xb6\xc3\xa4, ja h\xc3\xa4nen sanoituksiaan pidet\xc3\xa4\xc3\xa4n arvossa niiden sukkeluuden ja teknisen kehittyneisyyden takia._NEWLINE_Hart k\xc3\xa4rsi el\xc3\xa4m\xc3\xa4ns\xc3\xa4 aikana alkoholismista, mik\xc3\xa4 my\xc3\xb6s edesauttoi h\xc3\xa4nen kuolemaansa 48-vuotiaana. H\xc3\xa4nell\xc3\xa4 oli my\xc3\xb6s el\xc3\xa4m\xc3\xa4ns\xc3\xa4 loppuvaiheessa vaikeita henkil\xc3\xb6kohtaisia ongelmia. Hartin homoseksuaalisuus ja yksityisel\xc3\xa4m\xc3\xa4n ongelmat johtivat usein riitoihin Rodgersin kanssa, ja johti vuonna 1943 lyhyeen yhteisty\xc3\xb6katkoon kaksikon v\xc3\xa4lill\xc3\xa4. T\xc3\xa4n\xc3\xa4 aikana Rodgers alkoi tehd\xc3\xa4 yhteisty\xc3\xb6t\xc3\xa4 Hartin vanhan koulukaverin Oscar Hammerstein II:n kanssa._NEWLINE_Hartin viimeinen ty\xc3\xb6 oli A Connecticut Yankee -musikaalin uusintaversio yhdess\xc3\xa4 Rodgersin kanssa. Viisi p\xc3\xa4iv\xc3\xa4\xc3\xa4 n\xc3\xa4ytelm\xc3\xa4n avajaisten j\xc3\xa4lkeen Hart kuoli New Yorkissa keuhkokuumeeseen. H\xc3\xa4nen uskotaan kuolleen yksin. H\xc3\xa4net on haudattu Mount Zionin hautausmaalle Queensiss\xc3\xa4, New Yorkissa."